रेलवे में तोड़फोड़ रोकने वाले पुरस्कृत होंगे- मंत्री
हालमें पटरियों पर बाधा उत्पन्न करने और पटरियों को काटने का प्रयास कुछ असामाजिक तत्वों ने किया था। इसे ध्यान में रखते हुए रेल मंत्री सुरेश प्रभाकर प्रभु ने नई दिल्ली स्थित रेल भवन में राज्यों और केंद्रशासित प्रदेशों के पुलिस महानिदेशकों, आयुक्तों के साथ वीडियो कांफ्रेंसिंग की। इसमें सुरेश प्रभु ने कहा कि यात्रियों की सुरक्षा के लिए जिम्मेदार एजेंसियों के बीच बेहतर समन्वय और सहयोग बनाएं। रेलवे में तोड़फोड़ को रोकने के लिए शानदार काम करने वाले सुरक्षा कर्मियों को पुरस्कृत करें। उन्होंने गोपनीय सूचनाओं के आदान-प्रदान और रेल विभाग की फोरेंसिक विज्ञान प्रयोगशाला स्थापित करने को कहा। उन्होंने सक्रिय सहयोग के लिए राज्यों और केंद्र शासित प्रदेशों के पुलिस महानिदेशकों, आयुक्तों को धन्यवाद दिया। गृह राज्य मंत्री हंसराज गंगाराम अहिर ने रेलवे में हाल में होने वाली आपराधिक गतिविधियों पर चिंता व्यक्त की। रेलवे बोर्ड के कार्मिक सदस्य प्रदीप कुमार ने राज्य पुलिस, जीआरपी को रेलवे की चिंताओं से अवगत कराया।
रेलवे पुलिस बल के महानिदेशक एसके भगत ने कहा कि तोड़फोड़ की घटनाओं में तेजी रही है। वीडियो कांफ्रेंस के दौरान गृह राज्य मंत्री हंसराज गंगाराम अहिर भी मौजूद थे। बैठक में रेलवे बोर्ड के कार्मिक सदस्य प्रदीप कुमार, सड़क यातायात मो. जमशेद, रेलवे बोर्ड के अन्य सदस्य सहित रेलवे बोर्ड, गृह मंत्रालय, रेलवे पुलिस बल और पुलिस के आला अधिकारी भी उपस्थित थे।
hin_Deva hin_Deva hin_Deva